**Udruženje građana 1389** osnovano je početkom oktobra 2004. Trenutno postoje dve organizacije koje u nazivu imaju reči *pokret 1389*, jedna je *Pokret 1389* a druga *Srpski narodni pokret 1389*.

Istorija
--------

Pokret je najpre nosio naziv „1389", a prvi predsednik bio je Radojko Ljubičić. Kasnije je pokret preimenovan u „*Pokret ‘1389’*". Pokret se predstavljao kao „*Srpski narodni pokret ‘1389’*". Godine 2008, Miša Vacić i još nekoliko članova su napustili pokret, a 2010. su registrovali novi pokret — „SNP 1389". „SNP 1389" negira da je ikada došlo do rascepa u pokretu, i tvrdi da je Ljubičić smenjen u decembru 2008, i da je od tada zloupotrebljavao ime pokreta.

„SNP 1389" se nakratko ujedinio sa pokretom Naši iz Aranđelovca, a naziv novog udruženja je bio *Srpski narodni pokret Naši „1389"*. Ujedinjenje je objavljeno krajem avgusta 2010, međutim u junu 2011. godine usled, kako su iz pokreta naveli, *„pritiska vlasti na njihove aktiviste i simpatizere"*, došlo je do ponovnog razdvajanja ove dve organizacije na *Srpski narodni pokret 1389* i na *Srpski narodni pokret Naši*.

Maja 2013. godine osnovan je i Srpski narodni pokret 1389 Republika Srpska sa sjedištem u Foči koji sa SNP 1389 u Srbiji čini jednu cjelinu.[*nedostaje referenca*]

Ideologija i Osnovna načela
---------------------------

### Pokret 1389

### SNP 1389

*Srpski narodni pokret 1389* kao svoj osnovni cilj navodi oslobođenje i ujedinjenje svih „srpskih zemalja" u koje, pored Srbije, ubraja i Crnu Goru, Makedoniju, Bosnu i Hercegovinu, prostor nekadašnje Republike Srpske Krajine sa proširenjima i severni deo Albanije. Pored toga, pokret kao svoje ciljeve ističe *socijalnu pravdu* koja se, po njima, treba ostvariti nacionalizacijom preduzeća koje su kupile strane kompanije, i saradnju sa Rusijom i zemljama organizacije BRIK.

Pokret kao svoja osnovna načela ističe rodoljublje, pravoslavnu veru, slogu, očuvanje čistote i bogatstva srpskog jezika, ćilirično pismo, porodične vrednosti, državni suverenitet i teritorijalnu nedeljivost Srbije, a suprotstavlja se *Sektaštvu* i unijaćenju, narkomaniji, gej pokretu, kriminalu i korupciji.

Delovanje
---------

### Pokret 1389

Aktivisti „Pokreta 1389" lepili su u *Bulevaru AVNOJ-a* plakate sa natpisom *Bulevar Ratka Mladića*, četiri dana nakon što je odlučeno da se taj bulevar preimenuje u *Bulevar Zorana Đinđića*. Predsednik pokreta Radojko Ljubičić izjavio je da akcija *nije bila usmerena protiv pokojnog Zorana Đinđića, već protiv ljudi koji zloupotrebljavaju njegovo ime u političke svrhe*.

### SNP 1389

Dana 19. septembra 2008. grupa od oko 20 mladića sa hiruškim maskama i kapuljačama napala je učesnike *Kvir festivala* koji su izlazili iz kluba „Reks" u Beogradu. Tom prilikom povređeno je troje učesnika festivala. Jedan američki državljanin zadobio je prelom ruke i potres mozga, a povređene su i dve devojke iz Srbije. Policija je uhapsila dva napadača. Godinu dana kasnije, prilikom podnošenja zahteva za zabranu, *Republičko javno tužilaštvo* navelo je ovaj događaj kao najozbiljniji incident u kojem su učestvovali pripadnici pokreta. Prema navodima tužilaštva, među uhapšenima je bio i Miša Vacić, u čijem stanu su pronađeni pištolj, municija, pancir i fantomke.

Pokret je za 11. jul 2010. na godišnjicu masakra u Srebrenici, najavio okupljanje u centru Beograda pod nazivom „Srećan 11. jul, dan oslobađanja Srebrenice", međutim Ministarstvo unutrašnjih poslova je zabranilo skup
. Pored *Srpskog Narodnog Pokreta "1389"* organizator ovog skupa je bilo i udruženje "Naši" iz Aranđelovca.
Ova akcija protumačena je od mnogih kao izrugivanje žrtvama masakra i Srebrenici.
Srpski narodni pokret 1389 otvoreno negira da se u Srebrenici dogodio genocid.

SNP Naši 1389 optužio je LDP da je u jednoj osnovnoj školi zloupotrebila decu u političke svrhe (2. januar 2011.)

Reagujući na izjavu Televizije B92 da šire antisemitizam i mržnju protiv jevrejskog naroda, članovi SNP 1389 pokušali su da održe nenajavljen protest ispred zgrade Televizije B92, ali je policija prekinula skup i uhapsila 25 članova SNP 1389, od kojih je njih četvoro osuđeno na 15 dana zatvora.

„Protest podrške generalu Mladiću" —Protest protiv hapšenja Generala Ratka Mladića u zajedničkoj organizaciji sa Radikalima, Obrazom i Dverima (28. maja 2011.)

Na kamenom mostu u Kragujevcu ispisani su grafiti koji pozivaju na proterivanje homosekualaca iz Srbije, i potpisani su sa SNP 1389, međutim portparol SNP 1389 Miša Vacić se javno ogradio od ovog događaja.

*Srpski narodni pokret Naši 1389* započeo je 2011. sa prikupljanjem potpisa za preregistraciju u političku partiju.
Program SNP 1389 predstavljen je na Sretenje 15. februara u Orašcu u Marićevića jaruzi na mestu na kom podignut Prvi srpski ustanak.

U maju 2011. godine objavljeno je da je polovina gradskog odbora Srpske napredne stranke u Leskovcu prešla u *Srpski narodni pokret Naši 1389*, i da će u Leskovcu formirati gradski odbor *SNP Naši 1389*.
SNP 1389 je u maju 2012. predao svoju izbornu listu za lokalne izbore na Novom Beogradu.

Zahtev za zabranu
-----------------

Krajem septembra 2009, *Republičko javno tužilaštvo* najavilo je da će na inicijativu Ministarstva pravde zatražiti od Ustavnog suda Srbije zabranu djelovanja *Pokreta "1389"*. Dana 25. septembra 2009. godine, republički javni tužilac Slobodan Radovanović podneo je i zvanično zahtev Ustavnom sudu Srbije za zabranu organizacija *Obraz* i *Pokret "1389"*. Postupak za zabranu ovih organizacija trenutno je u toku pred Ustavnim sudom.

Zahtev za zabranu bio je podnet samo protiv manje frakcije „Pokreta 1389", dok „SNP 1389" na čelu sa Mišom Vacićem, nije bio obuhvaćen zahtevom za zabranu. U novembru 2011, *Republičko javno tužilaštvo* povuklo je prvobitni zahtev i podnelo novi prošireni zahtev za zabranu kojim su obuhvaćena i udruženja „SNP 1389" i „Naši" iz Aranđelovca.
Ustavni sud je 14. novembra 2012. godine odbio zahtev za zabranu udruženja „SNP 1389", „SNP NAŠI 1389", kao i udruženja „NAŠI" iz Aranđelovca.

Spoljašnje veze
---------------

* Zvanična stranica „Pokreta 1389"
* Zvanična stranica „Srpskog narodnog pokreta 1389"
* Video na YouTube — Radojko Ljubičić, osnivač, o pokretu
* Srpski narodni pokret NAŠI